*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 12ης Ιουλίου 1988

για το συντονισμό των κανόνων που έχουν θεσπιστεί από τα κράτη μέλη κατ' εφαρμογή του άρθρου 6 της οδηγίας 85/511/ΕΟΚ του Συμβουλίου

(88/397/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 85/511/ΕΟΚ του Συμβουλίου της 18ης Νοεμβρίου 1985 για τη θέσπιση κοινοτικών μέτρων για την καταπολέμηση του αφθώδους πυρετού (1), και ιδίως το άρθρο 6,

Εκτιμώντας:

ότι, σύμφωνα με το άρθρο 6 παράγραφος 1 της οδηγίας 85/511/ΕΟΚ, στις περιπτώσεις που οι κτηνοτροφικές εκμεταλλεύσεις περιλαμβάνουν δύο ή περισσότερες μονάδες παραγωγής, οι αρμόδιες αρχές του κράτους μέλους δύνανται να παρεκκλίνουν από τις απαιτήσεις της οδηγίας για τη σφαγή και την καταστροφή όλων των ζώων της κτηνοτροφικής εκμετάλλευσης στις υγιείς μονάδες παραγωγής που δεν είναι απαραίτητο να ανταποκρίνονται στις εν λόγω απαιτήσεις, υπό την προϋπόθεση ότι ο επίσημος κτηνίατρος έχει βεβαιώσει ότι οι υγιείς μονάδες παραγωγής είναι εντελώς ξεχωριστές όσον αφορά τον ενσταβλισμό, την περιποίηση και τη διατροφή των ζώων·

ότι η ίδια δυνατότητα υπάρχει όσον αφορά τις εκμεταλλεύσεις παραγωγής γάλακτος, με την πρόσθετη προϋπόθεση ότι το άρμεγμα σε κάθε μονάδα γίνεται τελείως χωριστά·

ότι, εγκρίνοντας τις παρεκκλίσεις, τα κράτη μέλη μεριμνούν ώστε να μην υπάρχει μεγαλύτερος κίνδυνος εξάπλωσης του ιού του αφθώδους πυρετού μεταξύ χωριστών μονάδων παραγωγής μιας κτηνοτροφικής εκμετάλλευσης, από τον κίνδυνο που υπάρχει για την εξάπλωση την εν λόγω ασθένειας μεταξύ ξεχωριστών κτηνοτροφικών εκμεταλλεύσεων·

ότι, σύμφωνα με το άρθρο 6 παράγραφος 2 της οδηγίας 85/511/ΕΟΚ, τα κράτη μέλη που προτίθενται να εφαρμόσουν την εν λόγω παρέκκλιση έχουν κοινοποιήσει στην Επιτροπή τους σχετικούς λεπτομερείς κανόνες εφαρμογής·

ότι, κατ' εφαρμογή του άρθρου 6 παράγραφος 3 της οδηγίας 85/511/ΕΟΚ, οι κανόνες που θεσπίζουν τα κράτη μέλη πρέπει να κοινοποιούνται για να εξασφαλίζεται ο συντονισμός στον τομέα αυτό σε ολόκληρη την Κοινότητα· ότι με τον εν λόγω συντονισμό θα πρέπει να προβλέπεται μια ελάχιστη δέσμη κανόνων που θα πρέπει να εφαρμόζεται σε όλα τα κράτη μέλη·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εφόσον τα κράτη μέλη εφαρμόζουν το άρθρο 6 παράγραφος 1 της οδηγίας 85/511/ΕΟΚ, μεριμνούν ώστε οι κανόνες που εφαρμόζουν σύμφωνα με την παράγραφο 2 του εν λόγω άρθρου να περιλαμβάνουν τουλάχιστον τα ακόλουθα:

- η δυνατότητα παρέκκλισης που αναφέρεται στην παράγραφο 1 του άρθρου 6 της οδηγίας 85/511/ΕΟΚ παρέχεται μόνο μετά από χωριστή εκτίμηση της συγκεκριμένης εκμετάλλευσης, η οποία θα πραγματοποιείται από επίσημο κτηνίατρο κατά τη στιγμή της επίσημης εξέτασης για την επιβεβαίωση ή τον αποκλεισμό της ύπαρξης του αφθώδους πυρετού,

- στην εκτίμηση αυτή λαμβάνονται υπόψη όλοι οι όροι και οι καταστάσεις που αφορούν τη δυνατή εξάπλωση του αφθώδους πυρετού.

Άρθρο 2

1. Επιτρέποντας την παρέκκλιση που αναφέρεται στο άρθρο 1, τα κράτη μέλη μεριμνούν ώστε να μην υπάρχει περισσότερος κίνδυνος εξάπλωσης του μικροβίου του αφθώδους πυρετού μεταξύ ξεχωριστών μονάδων παραγωγής μιας κτηνοτροφικής εκμετάλλευσης, από τον κίνδυνο που υπάρχει για την εξάπλωση της εν λόγω ασθένειας μεταξύ ξεχωριστών κτηνοτροφικών εκμεταλλεύσεων.

2. Οι μονάδες παραγωγής εντατικής διαχείρισης που διαθέτουν υγιή ζώα θα πρέπει να πληρούν τις ακόλουθες προϋποθέσεις:

- να έχουν ξεχωριστές κτιριακές εγκαταστάσεις από εκείνες των εκμεταλλεύσεων στις οποίες υπάρχουν μολυσμένα ζώα, και να μην υπάρχουν μεταξύ τους επικοινωνία ή κοινόχρηστοι κενοί χώροι,

- να έχουν χωριστές αποθήκες εξοπλισμού, ζωοτροφές, απορροές αποβλήτων και, εφόσον συντρέχει λόγος, το γάλα να φυλάσσεται χωριστά,

- να έχουν ξεχωριστές εγκαταστάσεις απολύμανσης, εισόδους και εξόδους,

- να έχουν η καθεμία το δικό της προσωπικό,

- επιπλέον, να μην υπάρχει ανταλλαγή κτηνοτροφικού εξοπλισμού ή άλλων εργαλείων μεταξύ των μολυσμένων και των υγιών μονάδων, ούτε να πραγματοποιείται ανταλλαγή ζώων, ζωικών προϊόντων, ζωοτροφών, σκευών, αντικειμένων ή άλλων ουσιών, όπως ερίου, απορριμμάτων ή αποβλήτων που θα μπορούσαν να μεταδώσουν την ασθένεια του αφθώδους πυρετού από μολυσμένες σε υγιείς μονάδες.

Άρθρο 3

Οι προϋποθέσεις που καθορίζονται στο άρθρο 2 πρέπει να αρχίσουν να ισχύουν, σε ικανοποιητική για τον επίσημο κτηνίατρο μορφή, πριν από την ημερομηνία κατά την οποία υπήρχαν στην κτηνοτροφική εκμετάλλευση ένα ή περισσότερα μολυσμένα ζώα, όπως ορίζονται στο άρθρο 2 στοιχείο γ) της οδηγίας 85/511/ΕΟΚ, λαμβάνοντας υπόψη την πιθανή περίοδο επωάσεως της ασθένειας.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 12 Ιουλίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 315 της 26. 11. 1985, σ. 11.